b'\n_START_ARTICLE_\nForklaringstegnet\n_START_PARAGRAPH_\n\xc9\x94: (forklaringstegnet) er et tegn som best\xc3\xa5r av en c typesatt bakvendt etterfulgt av et kolon. Betydningen av tegnet er \xc2\xabdet er\xc2\xbb, og det er synonymt med forkortelsen \xc2\xabd.e.\xc2\xbb, eller den latinske forkortelsen \xc2\xabi.e.\xc2\xbb (\xc2\xabid est\xc2\xbb). Vanligvis brukes tegnet innenfor parenteser, for eksempel i Ivar H\xc3\xb8yems Norsk m\xc3\xa5ll\xc3\xa6re, \xc2\xabkorkje (\xc9\x94: ingjen av tvo)\xc2\xbb._NEWLINE_Tegnet har blitt brukt i Norge, og Danmark og p\xc3\xa5 Island (og i mindre grad i Sverige), siden middelalderen, men i l\xc3\xb8pet av slutten p\xc3\xa5 1900-tallet er det falt ut av bruk. En forklaring p\xc3\xa5 dette er at mens man typesatte tekster manuelt, kunne man lett snu en c opp-ned (og dermed bak-fram); problemet oppstod derimot n\xc3\xa5r typesetting skulle skje med forh\xc3\xa5ndsdefinerte typer i en digital verden. Ettersom operativsystemene f\xc3\xa5r st\xc3\xb8rre st\xc3\xb8tte for tegnsett, som Unicode, er det mulig \xc3\xa5 bruke tegnet, ogs\xc3\xa5 i en digital hverdag._NEWLINE_Eng siterer Kirstes yrkesl\xc3\xa6re for settere, og poengterer at denne sier at dette tegnet \xc2\xabblir ofte brukt i norsk sats istedenfor d. e. = det er\xc2\xbb. Det er spesifisert at dette tegnet brukes p\xc3\xa5 norsk, og at det derfor er mer sjelden i bruk utenfor Norges grenser._NEWLINE_P\xc3\xa5 engelsk bruker man tegnet \xe2\x88\xb4 (tre prikker satt i en likesidet trekant; det s\xc3\xa5kalte therefore sign) med en tilsvarende betydning._NEWLINE_Det er viktig \xc3\xa5 merke seg at dette tegnet ikke har noen sammenheng med det internasjonale fonetiske alfabetet, der man ogs\xc3\xa5 benytter seg av en c typesatt bakvendt og to trekanter over hverandre (\xcb\x90 - som kan minne om et kolon). I lydskrift, indikerer tegnet \xc9\x94 en bakre, halv-\xc3\xa5pen vokal, mens triangelkolonet viser at denne skal ha lang uttale.'